Esbjerg: - Op med hænderne! råbte den forreste mand i gruppen.

- Esbjerg! blev der råbt tilbage med skiftevis råb og klap, da en gruppe EfB-fans gik fra Horns Rev Bodega og Bar mod Blue Water Arena torsdag eftermiddag.

Klokken 16.00 ville kampen mod Brøndby IF nemlig gå i gang, og derfor skulle byens fans mod stadionet. Fangruppen passerede en kvinde på en bænk, der havde frit udsyn til de forbigående fans.

- I dag sker da der noget i Esbjerg, konstaterede kvinden tørt.

Hun har højst sandsynlig ikke kun hentydet til fodboldkampen. For på samme tid kunne motorcyklernes drøn høres fra hendes plads i solen, og enkelte motorcykler kørte allerede forbi i rundkørslen ved Strandbygade. Skærtorsdagens motorcykeltræf havde samlet omkring 3000 motorcykler, der skulle køre parade gennem byen. De to arrangementer - motorcykeltræf og fodboldkamp - krævede koordinering af Syd- og Sønderjyllands Politi.